Obec Kapušany v zmysle § 6 ods. 2 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších predpisov, v súlade s § 27 zákona č. 137/2010 Z. z. o ovzduší v znení neskorších predpisov a zákonom č. 401/1998 Z. z. o poplatkoch za znečisťovanie ovzdušia v znení neskorších predpisov a  s poukazom na vyhlášku Ministerstva životného prostredia Slovenskej republiky č. 410/2012 Z. z., ktorou sa vykonávajú niektoré ustanovenia zákona o ovzduší v znení neskorších predpisov vydáva toto všeobecne záväzné nariadenie (ďalej len VZN).

**VŠEOBECNE ZÁVÄZNÉ NARIADENIE OBCE KAPUŠANY**

**č. 1/2018**

**O podmienkach prevádzkovania malých zdrojov znečisťovania**

**ovzdušia na území obce Kapušany**

**Čl. 1**

**Úvodné ustanovenia**

1. Klasifikácia zdrojov znečisťovania a jednotlivé pojmy ako znečisťujúca látka, malý zdroj znečistenia sú definované v zákone o ovzduší a vyhláške č. 410/2012 s prílohami.

2. Toto VZN sa vzťahuje len na právnické a fyzické osoby - podnikateľov, ktoré prevádzkujú malý zdroj znečisťovania ovzdušia na území obce.

**Čl. 2**

**Povinnosti prevádzkovateľov malých zdrojov znečisťovania ovzdušia**

Prevádzkovatelia malých zdrojov znečisťovania ovzdušia sú povinní:

1. Uvádzať do prevádzky a prevádzkovať zdroje znečisťovania v súlade s dokumentáciou výrobcu a s podmienkami určenými obcou v rozhodnutí o umiestnení malého zdroja znečisťovania ovzdušia.

2. Umožniť pracovníkom orgánov ochrany ovzdušia alebo týmito orgánmi povereným osobám prístup ku zdrojom znečisťovania za účelom zistenia množstva znečisťujúcich látok a kontroly zdroja znečisťovania a jeho prevádzky a predkladať im na to potrebné doklady.

3. Plniť pokyny orgánov ochrany ovzdušia na zaistenie nápravy (§ 27 ods.1 zák. č. 478/2002 Z. z.).

4. V zariadeniach na spaľovanie palív sa nesmú spaľovať iné palivá, než určené výrobcom zariadení.

5. Za znečisťovanie ovzdušia sú povinní prevádzkovatelia zdrojov znečisťovania platiť v súlade s rozhodnutím vzdaným obcou Kapušany poplatok podľa množstva a druhu vypúšťaných látok.

6. Prevádzkovateľ malého zdroja znečisťovania je povinný oznámiť každoročne do 15. februára obci údaje potrebné na zistenie škodlivosti vypúšťanej znečisťujúcej látky a o veľkosti zdroja prevádzkovaného v uplynulom roku (§ 6 ods. 4 zákona č. 401/1998 Z. z. o poplatkoch za znečisťovanie ovzdušia) podľa prílohy č. 1 tohto VZN.

7. Každý nový zdroj znečisťovania ovzdušia, alebo ukončenie prevádzkovania malého zdroja znečisťovania ovzdušia oznámiť na obecnom úrade v Kapušanoch do 15 dní od uvedenia, alebo ukončenia prevádzky.

**Čl. 3**

**Poplatková povinnosť**

1. Ročný poplatok prevádzkovateľa malého zdroja znečisťovania ovzdušia pozostáva zo súčtu poplatkov za všetky ním prevádzkované malé zdroje v obci Kapušany a môže byť maximálne do výšky 663,87 Eur.

2. Poplatok je príjmom rozpočtu obce.

3. Výška poplatku sa vypočíta zo spotreby a druhu palív a surovín, z ktorých znečisťujúce látky vznikajú podľa nasledujúcich sadzieb:

4. Poplatok za znečisťovanie ovzdušia, alebo jednotlivé splátky poplatku je prevádzkovateľ malého zdroja povinný zaplatiť po nadobudnutí právoplatnosti rozhodnutia o určení ročného poplatku v termíne určeného rozhodnutím.

**Čl. 4**

**Výška poplatku**

1. **stacionárne zariadenia, ktoré spaľujú**

*spotreba v m3 na rok* *poplatok* (Eur/rok)

1. zemný plyn - do 10 000 m3 25,- Eur
* od 10 000 m3 - 20 000 m3 35,- Eur
* nad 20 000 m3 45,- Eur

  *za každú spotrebovanú aj začatú 1 tonu paliva na rok* *poplatok* (Eur/tonu/rok)

1. hnedé uhlie 15,- Eur
2. čierne uhlie 12,- Eur
3. koks 10,- Eur
4. palivové drevo, biomasa, drevné brikety, petrolej, nafta a iné kvapalné palivá 7,- Eur
5. **skládky**

 *paušálny poplatok* (Eur/rok)

* skládky palív, surovín, produktov, odpadov a zachytených exhalátov, plochy na

 ktorých sa vykonávajú práce, ktoré môžu spôsobovať znečisťovanie ovzdušia, iné

 stavby, zariadenia a činnosti výrazne znečisťujúce ovzdušie 30,- Eur

1. **ostatné**

 *paušálny poplatok* (Eur/rok)

* ostatné malé zdroje znečisťovania ovzdušia 30,- Eur

**Čl. 5**

**Vymedzenie zdrojov na ktoré sa nevzťahuje poplatková povinnosť**

Povinnosť platiť poplatok a oznamovať údaje sa nevzťahuje na:

1. malé zdroje znečisťovania ovzdušia, ktoré prevádzkuje obec Kapušany,

2. malé zdroje znečisťovania ovzdušia prevádzkované predškolským, školským a zdravotníckym zariadením,

3. malé zdroje znečisťovania ovzdušia prevádzkované organizáciou, poskytujúcou všeobecne prospešné služby v oblasti sociálnej pomoci a humanitárnej starostlivosti,

4. malé zdroje znečisťovania ovzdušia prevádzkované cirkvami,

5. malé zdroje znečisťovania ovzdušia prevádzkované fyzickou osobou, ak zdroj nie je pravidelne využívaný na podnikateľskú činnosť,

6. na všetky druhy krbov a to aj v podnikateľských objektoch.

**Čl. 6**

**Správne delikty a pokuty**

1. Za nesplnenie oznamovacej činnosti podľa článku 2 tohto VZN uloží obec prevádzkovateľovi malého zdroja znečisťovania ovzdušia, v súlade s  ustanovením § 8 ods. 3 zákona č. 401/1998 Z. z. o poplatkoch za znečisťovanie ovzdušia v znení neskorších predpisov, pokutu do výšky 663,87 Eur.

2. Pokutu podľa ods. 1 možno v súlade s § 8 ods. 4 zákona č. 401/1998 Z. z. o poplatkoch za znečisťovanie ovzdušia v znení neskorších predpisov uložiť do jedného roka odo dňa, keď sa okresný úrad ŽP, alebo obec o porušení povinnosti dozvedeli, najneskôr však do troch rokov od porušenia tejto povinnosti.

3. Pokuta uložená podľa ods. 1 je príjmom rozpočtu obce.

**Čl. 7**

**Záverečné ustanovenia**

1. Návrh VZN č. 1/2018 o  podmienkach prevádzkovania malých zdrojov znečisťovania ovzdušia na území obce Kapušany bol vyvesený na pripomienkovanie občanom dňa 21. 03. 2018 a zvesený dňa 06. 04. 2018. K návrhu neboli podané pripomienky.

2. Toto VZN č. 1/2018 o podmienkach prevádzkovania malých zdrojov znečisťovania ovzdušia na území obce Kapušany bolo schválené uznesením Obecného zastupiteľstva v Kapušanoch č. 22/2018 dňa 06. 04. 2018 a nadobúda účinnosť 15-tym dňom od jeho vyvesenia na úradnej tabuli obce.

3. Dňom účinnosti tohto VZN obce sa ruší platnosť VZN obce č. 3/2010 o podmienkach prevádzkovania malých zdrojov znečisťovania ovzdušia na území obce Kapušany a o stanovení poplatkov za znečisťovanie ovzdušia.

4. VZN č. 1/2018 bolo vyvesené dňa 11. 04. 2018 a zvesené dňa 27. 04. 2018.

 Ing. Jozef Pribula

 starosta obce